《夜宴王召南席上观黑厮旋舞胡霞歌》
元代·刘崧

绮筵烛艳歌停哢，春酒凝香碧霞重。蕃童旋舞忽当前，头戴银霞高不动。

银霞花烂雪色新，俯仰之间如有神。岂知头容自正直，欹侧愁杀旁观人。

拳毛蒙茸衬霞底，宛转低徊舒四体。眼看明月下昆崙，一片黑云飞不起。

使君好客酒漏卮，传令更舞君莫辞。手中匕箸犹有失，头上银霞高一尺。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。